石鼎聯句
作者：韓愈
朝代：唐

paragraphs: 巧匠斲山骨，刳中事煎烹。
直柄未當權，塞口且吞聲。
龍頭縮菌蠢，豕腹漲彭亨。
外苞乾蘚文，中有暗浪驚。
在冷足自安，遭焚意彌貞。
謬當鼎鼐間，妄使水火爭。
大似烈士膽，圓如戰馬纓。
上比香爐尖，下與鏡面平。
秋瓜未落蔕，凍芋強抽萌。
一塊元氣閉，細泉幽竇傾。
不值輸寫處，焉知懷抱清。
方當洪爐然，益見小器盈。
睆睆無刃迹，團團類天成。
遙疑龜負圖，出曝曉正晴。
旁有雙耳穿，上有孤髻撐。
或訝短尾銚，又似無足鐺。
可惜寒食毬，擲此傍路坑。
何當出灰灺，無計離缾罌。
陋質荷斟酌，狹中媿提擎。
豈能煮仙藥，但未汙羊羹。
形模婦女笑，度量兒童輕。
徒示堅重性，不過升合盛。
傍似廢轂仰，側見折軸橫。
時於蚯蚓竅，微作蒼蠅鳴。
以茲飜溢愆，實負任使誠。
常居顧盼地，敢有漏泄情。
寧依暖熱弊，不與寒涼幷。
區區徒自效，瑣瑣不足呈。
回旋但兀兀，開闔惟[鏗鏗]。
全勝瑚璉貴，空有口傳名。
豈比俎豆古，不爲手所撜。
磨礱去圭角，浸潤著光精。
願君莫嘲誚，此物方施行。